ธนชาตแบ่งเค้กราชธานีลิสซิ่ง
ราชธานีลิสซิ่ง แยกกันเดิน ร่วมกันตี ไม่ควบรวมธนาคารธนชาต เดินหน้าปล่อยสินเชื่อทุกกลุ่มเป้าหมาย
20 ส.ค. 2554

ราชธานีลิสซิ่ง แยกกันเดิน ร่วมกันตี ไม่ควบรวมธนาคารธนชาต เดินหน้าปล่อยสินเชื่อทุกกลุ่มเป้าหมาย
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า ธนาคารธนชาตยังไม่มีแผนที่จะควบรวมบริษัท ราชธานีลิสซิ่ง ให้เป็นส่วนหนึ่งของธุรกิจเช่าซื้อ เนื่องจากฝ่ายบริหารของธนาคารธนชาตไม่อยากให้บริษัทต้องเข้าไปใช้กฎระเบียบของธนาคารแห่งประเทศไทย (ธปท.) อาจทำให้ไม่มีความคล่องตัวในการทำธุรกิจ 
“ทางธนชาตอยากให้แยกทำธุรกิจต่างคนต่างทำของที่ตัวเองถนัดมากกว่า ซึ่งเราก็รับได้หมด จะเข้ากฎของแบงก์ชาติหรือไม่ก็ได้ แต่ข้อเสียอาจมีปัญหาเรื่องของแหล่งทุนที่ธนชาตอาจปล่อยกู้ได้ไม่เต็มที่” นายโกวิท กล่าว
ทั้งนี้ ตามแผนธนาคารธนชาตจะทำตลาดเช่าซื้อรถป้ายแดงเป็นหลัก แต่หากเป็นรถเก๋งมือสองจะทำตลาดด้วยกัน โดยธนาคารธนชาตจะเน้นปล่อยสินเชื่อให้กับรถใหม่ที่ราคายังสูง และมีอัตราดอกเบี้ยไม่สูงมากนัก ขณะที่บริษัทจะเน้นปล่อยสินเชื่อให้กับรถเก่า